Cantant i intèrpret. Després d'anys d'experiència en la música tradicional jiddisch, medieval i popular, irromp en l'escena musical catalana fent duet amb Silvia Comes durant els noranta, amb qui va gravar dos discos. Des de llavors ha bastit una sòlida carrera en solitari basada en la investigació i reinterpretació de la tradició, combinant lírica i misticisme. Pujol ha publicat els discos *Iaie* (2003) i *Els amants de Lilith* (2007) i *Mariam Matrem* (2014), als quals cal afegir multitud de col·laboracions i projectes.

Ha creat i dirigit *La Cerimònia de la Llum*, interpretada en monestirs i catedrals d’arreu de Catalunya, on s'hi retroben les cançons de la tradició escrita, recollides en el Llibre Vermell de Montserrat, amb el repertori tradicional oral, les cançons bressol de tota la Mediterrània. Les “*Converses singulars amb Lídia Pujol”* l’han portat a conversar amb una sèrie de personatges com Teresa Forcades i Mayte Martin, entre d’altres, en un encontre en el que la música i la paraula són les protagonistes.

Al 2014 ha enregistrat el seu darrer disc *Mariam Matrem* que acompanya al llibre d’Àngela Volpini *La cualidad humana* amb pròleg de Teresa Forcades, i ha iniciat un nou projecte, *Iter Luminis* - *Camí d’Identitat (Música i tradició al servei d’un mon més just)*, fent un recorregut per diferents espais emblemàtics catalans (torres, ermites, monestirs...) unint història i música al patrimoni i la gent de cada territori per crear una renovada tradició. Tant al disc com a la gira, està acompanyada per El Cor de Vallferosa, nascut amb la voluntat de viure l’art, la cultura i l’emoció com a eines fonamentals en la construcció de la nova sensibilitat social.

Al 2015, se inicia una segona etapa de la gira amb “Iter Luminis: treballs i plaers d’amor", una cerimònia musical i poètica, que desitja compartir amb el públic una mateixa orientació en el nucli de l'experiència de Teresa de Jesús, en diàleg amb la mística de Ramon Llull, dels quals celebrem els 500 i 700 a aniversari. El concert reuneix obres de diferents etapes històriques i estils i posa a l’abast del públic el procés d’humanització de l’ésser humà. Aquest Camí d’Amor no és només un plaer, és també un Treball, un acte de voluntat i un compromís. Iter Luminis s’inspira en el bé comú, el compromís amb el territori i el llegat patrimonial i ho comparteix particularment amb els organitzadors i el públic de cada indret on es representa.

La versatilitat de Lídia Pujol queda palesa en els seus espectacles en viu i en les seves gravacions, on construeix una identitat pròpia, de marcat caràcter català a partir de la música tradicional jiddisch, cèltica, medieval, sefardita, flamenca..., i on la teatralitat, la interpretació i el compromís amb el missatge, són elements indissociables de la seva proposta musical.